Wie gaan saam met De Kock die kolfwerk open?Quinton de Kock. Foto: Cricinfo. In Quinton de Kock het die Proteas iemand wat oor die X-faktor beskik. En – anders as in Chris Morris se geval – beskik hy ook oor die nodige bestendigheid om van hom ’n baie gevaarlike speler te maak. As De Kock nie in die eerste 20 boulbeurte sy paaltjie verloor nie, kan Suid-Afrika ’n lekker telling jaag/opstel. Die vraag is egter wie saam met hom die kolfwerk in Engeland gaan open. De Kock het ’n gedugte en gevestigde openingsvennootskap met Hashim Amla gevorm, maar met Amla wat die afgelope ruk gesukkel het, is daar ondersteuners en kenners wat voel dat Aiden Markram eerder die openingswerk saam met die paaltjiewagter moet behartig. Markram het juis graafskapkrieket vir Hampshire gespeel, terwyl hy ook oor al die houe so uit die afrigtersboek beskik. Tog lyk dit of die keurders se keuse eenvoudig is – op papier altans: óf Amla óf Markram. In die Proteas se eerste opwarmingswedstryd teen Sri Lanka op Cardiff het De Kock ’n ruskans geniet, met Amla en Markram wat die kolfwerk geopen het. Dié twee het ’n openingsvennootskap van 47 lopies in 6.2 boulbeurte geniet voor Markram (21) sy paaltjie verloor het. Amla het uiteindelik 65 lopies geslaan. In gister se opwarmingskragmeting teen Wes-Indië – wat ná 12 boulbeurte deur reën in die wiele gery is – het De Kock weer sy plek langs Amla ingeneem. Die twee het ’n onoorwonne vennootskap van 95 geniet, met Amla wat sy tweede agtereenvolgende vyftigtal geslaan het. Sy beurt het agt viere en ’n ses ingesluit. Met dié twee beurte blyk dit dat Amla die binnebaan het om die beurt saam met De Kock te open. Markram het juis in die media gesê dat die Protea-ringkoppe vir Amla bó hom moet kies.